
ДО 
ОБЩИНСКИ СЪВЕТ
БУРГАС


ДОКЛАДНА ЗАПИСКА
От: Калчо Станков Белов, Председател на Постоянната комисия за младежта и спорта към Общински съвет - Бургас

Относно: Извършване на вътрешно-компенсирани промени в т. 13.3 и т. 13.5 от Решение на Общински съвет – Бургас по т. 10 от дневния ред на заседанието, проведено на 31.01.2017 г. (Протокол № 23), с което е приет бюджета на Община Бургас за 2017 г. 



УВАЖАЕМИ ОБЩИНСКИ СЪВЕТНИЦИ, 


На основание чл. 33, ал. 5 от Правилника за организацията и дейността на Общинския съвет и взаимодействието му с общинската администрация на Община Бургас, в качеството ми на Председател на Постоянната комисия за младежта и спорта, предлагам в дневния ред на предстоящото заседание № 29 на Общински съвет - Бургас, което ще се проведе на 25.07.2017 г., да бъде включен следния неотложен въпрос: Извършване на вътрешно-компенсирани промени в т. 13.3 и т. 13.5 от Решение на Общински съвет – Бургас по т. 10 от дневния ред на заседанието, проведено на 31.01.2017 г. (Протокол № 23), с което е приет бюджета на Община Бургас за 2017 г. Това се обуславя от следните обстоятелства:
На последното заседание на Постоянната комисия за младежта и спорта към Общински съвет – Бургас, което се проведе на 12.07.2017 г., бяха разгледани искания за отпускане на  финансови средства за участие на състезатели на световни първенства и провеждането на спортни мероприятия, включени в Спортния календар на Община Бургас за 2017 г. След извършен анализ на наличния финансов ресурс по съответните бюджетни параграфи от дейност 714 „Спортни бази и спорт за всички“, се установи необходимост от извършването на вътрешно-компенсирани промени. В посочената т. 13.3, в която са заложени средства за субсидиране на спортни клубове за хора с увреждания, е налице остатък от 7 500 лв., който няма да бъде усвоен и разходен за това предназначение. Тези средства могат да бъдат използвани за компенсиране на недостига от такива в т. 13.4 и 13.5 от  Решение на Общински съвет – Бургас по т. 10 от дневния ред на заседанието, проведено на 31.01.2017 г. (Протокол № 23), съответно за финансиране провеждане на местни и национални спортни мероприятия и участията на бургаски състезатели на световни и европейски първенства. Считам, че най-ефективният начин за извършването на вътрешно-компенсирани промени е като целият остатък по т. 13.3 бъде прехвърлен в т. 13.5, в която е заложен финансов ресурс с предназначение други дейности в областта на спорта, където освен участията на олимпийски, световни и европейски първенства, могат да бъдат включени и допълнителни средства за спортни мероприятия и прояви. Изразяването на становище и вземане на отношение по засегнатия въпрос е следствия на правомощията на представляваната от мен по разпределяне на тези финансовите средства, делегирани й с посоченото решение на Общински съвет – Бургас. 
Предвид посочените в исканията за финансово подпомагане дати на участията на световните първентва и на провеждане на спортните мероприятия, и с оглед защитата на особено важни обществения интереси, е налице необходимост в решението по настоящата докладна записка да бъде включено разпореждане за предварителното му изпълнение съгласно чл. 60, ал. 1 от Административнопроцесуалния кодекс.  
Предвид изложеното и на основаниe чл. 21., ал. 1. т. 6 и ал. 2 от Закона за местното самоуправление и местната администрация, предлагам Общински съвет - Бургас да вземе следното:


РЕШЕНИЕ:

1. В т. 13.3 от Решение на Общински съвет – Бургас по т. 10 от дневния ред на заседанието, проведено на 31.01.2017 г. (Протокол № 23), намалява „субсидиране на спортни клубове за хора с увреждания“ с финансов ресурс от 7 500 лв. (седем хиляди и петстотин лева).
2. В т. 13.5 от Решение на Общински съвет – Бургас по т. 10 от дневния ред на заседанието, проведено на 31.01.2017 г. (Протокол № 23), увеличава „други дейности в областта на спорта“ с финансов ресурс от 7 500 лв. (седем хиляди и петстотин лева).
3. На основание чл. 60, ал. 1 от Административнопроцесуалния кодекс допуска предварително изпълнение на решението по т. 1 и 2.
      



С уважение,
Калчо Белов
Председател на ПКМС
Към Общински съвет – Бургас.

